b'\n_START_ARTICLE_\nJo\xc5\xbee Udovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo maturi na \xc5\xa1kofijski gimnaziji v Ljubljani \xc5\xa1tudiral teologijo in diplomiral iz slavistike. Med drugo svetovno vojno je bil interniran v italijanskih tabori\xc5\xa1\xc4\x8dih, nato se je pridru\xc5\xbeil partizanom. Po vojni je bil svobodni knji\xc5\xbeevnik in prevajalec. Pesmi in novele je za\xc4\x8del objavljati leta 1936 v Domu in svetu ter Dejanju._NEWLINE_Domoljubne medvojne pesmi so bile objavljene v partizanskih glasilih in uglasbene, elegi\xc4\x8dne izpovedi in balade pa so iz\xc5\xa1le v prvem razdelku zbirke Ogledalo sanj (1961), ki prina\xc5\xa1a pesmi dvajsetletnega ustvarjanja. Naslov zbirke napoveduje moderno simboli\xc4\x8dno liriko sanjskih podob in vizij ter fantasti\xc4\x8dnega ali grotesknega preoblikovanja resni\xc4\x8dnosti. Zna\xc4\x8dilna napetost in dinamika nastajata iz spopada med te\xc5\xbenjo po idealni jasnini in tesnobnim do\xc5\xbeivljanjem ujetosti, osamljenosti, odve\xc4\x8dnosti, zato se vizije svetlobe, lepote in \xc4\x8distosti sre\xc4\x8dujejo s temo, razkrojem, tujostjo. Vsemu temu se subjekt upira z voljo, spominom, slutnjo in upanjem._NEWLINE_\xc5\xbde v tej zbirki se odmakne od klasi\xc4\x8dnega verza in kitice v zvo\xc4\x8dno bogate svobodne oblike. V zbirki Darovi (1975) se tipanje za skrivnostnim bistvom narave, stvari in \xc4\x8dloveka, zaznavanje sorodnosti du\xc5\xa1e in vesoljega duha umakne. Pesmi zarisujejo ostrej\xc5\xa1a in mo\xc4\x8dnej\xc5\xa1a znamenja duhovne krize, razkrojene identitete in odsotne metafizike ter se tako pribli\xc5\xbeajo toku kriti\xc4\x8dnega alternativnega modernizma. Pesmi zbirke Oko in senca (1982) izra\xc5\xbeajo pretresenost nad praznino, izgubo stika z notranjim bistvom, bole\xc4\x8dino ob brezobzimem teptanju vsega svetega in ob poru\xc5\xa1enem ravnote\xc5\xbeju v svetu. Nova bivanjska ob\xc4\x8dutja so samota, strah pred praznino ni\xc4\x8da in vra\xc4\x8danje v bole\xc4\x8de vojne izku\xc5\xa1nje. Tudi za zadnjo zbirko je zna\xc4\x8dilna dvojnost: zlu, trpljenju in nihilizmu pesnik zoperstavlja vero v odre\xc5\xa1ilnost umetnosti in nepopustljivo iskanje svetlobe, smisla ter skritega metafizi\xc4\x8dnega reda. Udovi\xc4\x8d je pisal tudi novele (Spremembe, 1991), eseje o knji\xc5\xbeevnosti (Brazda na vodi, 1993) in dnevnike (Zapisi v ti\xc5\xa1ino, 1992)._NEWLINE_Dobil je Pre\xc5\xa1ernovo (1962) in Sovretovo nagrado (1971). Od 1981 je bil izredni oz. dopisni, od 1985 redni \xc4\x8dlan Slovenske kademije znanosti in umetnosti (SAZU).'